《答纯益书怀》
宋代·刘跂

矫矫林间鹤，汎汎水际鸥。俱非鼎俎用，斗粟谁为留。

君师蔡义鼎施雠，同时声名今白头。博士弟子动千数，遑记军中陈与刘。

黄金络马锦臂鞲，印组丈二鸣八驺。席间设胾竟何味，车上负芒终可忧。

人生在世各有趣，江东且复客曹丘。田横刎颈亦义事，感知捐躯非所羞。

此心会与君意合，今无古人何处求。不如置之酌美酒，同郡诸公皆旧游。

耳热眼花付一醉，鸡虫蚌鹬何时休。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。